정조 10년
獻納李師濂疏曰。伏以。惟天惟祖宗。眷佑我邦家。惟我王世子邸下。位號已定於震宮。書筵肇闢於雷肆。億萬年無疆之休。實基於此。臣民慶忭。中外惟均。仍竊伏念臣。材器魯下。知識昏憒。本不合於淸朝耳目之任。屢叨言地。一味尸素。居常愧懼。若隕淵谷。向者納言除旨。適在於試役隔宵之際。地不暇顧。章皇出肅。仍詣試院矣。及夫宣傳之摘奸也。臣與憲長。不之離次。迎接以送。而畢竟薄勘。止於恩遞。私心惶隕。歷日靡定。今此除命。又下於屛伏訟愆之中。不知譾劣如臣。僨誤如臣。何以得此於君父之前哉。臣於是。益不知措躬之所也。目今大論方張。陳啓是急。私義旣未暇顧。則鄕廬不敢久淹。竭蹶登途。來伏私次。而連値齋日。旣不得劃卽陳請。憂憤所激。又不能按住耐遣。敢以草草一語。仰請處分焉。噫。近年治逆。失之太寬。聖德雖著於好生。獄體反歸於不嚴。舊逆未鋤。新賊又出。滔天之變。式月斯生。而應在膏斧之類。率多漏網之患。每經一番大獄。輒增一倍輿憤。三司之紙生毛。一天之讎尙戴。而自有鞫獄以來。豈有如今番之稽忽疎漏者乎。鞫事嚴秘。雖不得其詳。而試就朝紙所出觀之。則凶書與授。眞贓明白。逆節綢繆。情跡綻露。其在按鞫之道。固當反覆鉤鋤。極意究覈。以爲打破窩窟。永拔根本之不暇。而畢竟勘斷。不過數三鄕漢而止。噫嘻。痛矣。此豈極北遐陬一二凶醜輩之所可獨辨者。而遽卽收殺。至此之極乎。分等之敎。雖出鎭安之聖意。按獄之地。不宜承順。而初不力爭。忙急擧行。體國之義。固如是乎。昨日處分。雖已略示警責。揆以重獄體之道。決不可以遞免而止。伏願亟允三司之請。俾公議快伸焉。至若德夏之凶書傳給。明有證左。而抵賴徑斃。輿情益激。孥籍之典。在所不已。載質等逆節同參。極其狼藉。而遽然酌處。盤覈無路。更加嚴訊。在法固然。宋迪中之還發配所。大有乖於究獄情之道。亦願一依臺請。竝下兪音焉。嗚呼。日蝕之災。何歲無之。而元朝之食。從古所罕。時維我殿下。惕然警懼。臨門博詢。謀及卿士之不足。至于禁旅之微末。要聞昌言格論。備盡弭災之策。猗歟大哉。我殿下一心對越。修省求助之意。至矣盡矣。成湯之六事自責。太戊之三日立應。無以加此。臣不勝欽仰攢頌。而適有拘忌。未敢進身於軒陛。抱玆耿結。祗切揆分而悚懍。今以膚淺之見。略效一日之責。謹掇數十條陳談。少答萬一於休命。惟聖明垂察焉。其一曰。修實德以享天心。臣竊伏念人主一心。卽天地之心也。苟能行善政。和氣感乎上。則休祥至焉。不能行善政。乖氣感乎上。則災異作焉。天何心哉。皆人所召。應天之道。不在乎他。誠能以實心而修實德。則危可使安。亂可使治。何天災之不可弭。而惟其外示恐懼之容。內無修省之實。故天怒不可回。國勢不可救矣。大凡常人之情。當其憂現目前。則稍能小心謹愼。略軫防患之道。而及夫事過之後。則猶復依舊玩愒。少無警發底意。此天所以頻示非常之災。以儆人主之心。倘於無災之時。常若有警之日。克盡欽敬之方。以行誠實之求。則惟彼仁愛之天。非特轉災而爲祥。於昭日監之明。初無示警而譴告矣。惟殿下懋哉。其二曰。勤聖學以立治功。天下之百千萬事。皆基於人主之一心。人主之心克正。而天下之事不理。臣未之聞也。恭惟我殿下。聖質天縱。睿學日章。上自聖經賢傳。而無不躬行心得。下至諸子百家。而率皆蝕會貫通。微辭奧旨。迎刃而解。經筵晉接。以日爲常。高明廣大之學。卓冠百王之上。疑義問難之旨。超出人意之表。故滿廷臣僚。無足以當聖心而備顧問。則殿下之凌駕一世。低視群下。理勢固然。而不恥下問。夫子有訓。取人爲善。大舜攸行。伏願繼自今。深留聖意。有而若無。克祛一心之病源。俾軫自聖之炯戒焉。其三曰。愼辭令以貽燕謨。臣聞啓迪冲嗣。在於躬先。成就允德。罔不在初。猗我王世子邸下。天姿克岐。溫文夙就。尺衣漸長。知思日開。受皇天全付之重。副八城延頸之望。宗祊慶幸。曷有其極。今此沖年之牖迪。專在於殿下之身敎。殿下行一善政。則我邸下目染而監法焉。殿下出一善言。則我邸下耳濡而取則焉。以至於衣服飮食居處動作。何莫非德性薰陶蒙養觀感之資。則凡百施措之間。其不可一毫放過也。明矣。伏願殿下。行一政。做一事。務盡其寬平公正之道。廢一令。出一辭。毋或爲嚴急督迫之歸。以爲垂裕後昆。迓續休命之道焉。其四曰。謹節宣以盡榮衛。臣謹按大易頤之彖曰。觀頤。觀其所養。頤之時義。大矣哉。惟我殿下。法上天剛健之德。懋夏禹勤儉之工。孜孜廈氊。所講究者。民國之事也。念念昕夕。所勉勵者。乾惕之道也。至誠匪懈。中昃不遑。大聖人自强不息。孰不欽仰。而錙銖不漏。神用多費於萬機。煩簡咸總。聖念過軫於百務。憂勞董飭。若將不及。不知不覺之中。不瑕有損於聖體乎。國家之設官分職。各掌其務。法意有在。則何殿下罔念宗社之所重。不憚心力之過費。兼管庶事。勞瘁聖躬。乃至於此乎。伏願怡神於酬接之間。養心於虛靜之時。益謹節宣之道。備盡保嗇之方。以基太平萬世之治焉。其五曰。恢聽納以來讜言。夫三司者。人主耳目也。帝堯之舍己從人。大禹之拜昌曰兪。尙矣。無容議爲。而式至我朝。尤恢翕受之道。設置言官。要聞勁直之論。列聖相承。虛容是急。開言路三字。允爲我家之制度。洪惟我殿下臨御一紀。未嘗罪一言者。其求助之意。來諫之德。大小臣工。欽仰不暇。而臺風日壞。媕婀成習。事關乘輿。則人不敢言。規及官師。則便成仇隙。間有一二言議之臣。不能顧瞻。少涉忌諱。則群咻象排。大驚小怪。目之以喜事。謂之以不緊。駸駸然作一無言世界。苟非忠愛根天。奮不顧身者。則其孰肯爲世指目。出一言而論一事乎。世道至此。莫非群下之罪。而究厥所由。則亦惟在於殿下。苟有逆耳之言。聽從之克盡其道。或有切時之論。施行之猶恐不及。則含默之風。必不至於今日之甚矣。傅說之告殷宗曰。非知之艱。行之惟艱。惟殿下念哉。其六曰。嚴懲討以答天譴。噫。天道玄遠。其理甚微。臣不敢以某事爲某災之應。犯漢儒傅會之譏。而一理天人。靈應不爽。則今此懲討一事。輿情久鬱。豈不上干天和。以召陰沴之氣乎。近年凶逆。罔非天討之所當加。王章之所不貸。而或私恩反勝。或鎭安太過。偃息近畿。駭機至發於交通。出置善地。凶疏闖出於嘗試。沮遏大計之凶。臥死牖下。潛圖國脈之逆。徑斃獄中。千凶百怪。無所不有。而當施之律。尙此未施。以至於通天地亘古今所未有所未聞之極逆大憝。出焉。而半日設鞫。一未究覈。徑施跪斬之典。未行适雲之例。一室之內。復生凶賊。凡係此賊之親屬徒黨。雖九族而夷其種。百口而無遺育。無以洩神人之憤。而玩時愒月。三載于玆。況於昨夏令甲之後。諉以犯禁之科。莫效臣死之義。擧國緘口。民彝墜地。古今天下。寧有如許刑政乎。昨春諸賊之凶獰悖逆。又何至此之甚乎。散出萬金之財。潛營巢窟。謀擧三道之兵。指定期日。其所究竟。不成鞫體。元惡窩主。只伏知情之法。他餘凶孽。未施孥籍之典。漏網自在。餘憂益深。不知何樣禍機。發於何時。思之瞻掉。寧欲無生。巨魁傍伺。而中批便同於疏滯。逆種久囚。而輕典遽至於島配。甘爲賊黨之嚆矢。傳襲劇逆之口氣。則嚴訊得情。在法當然。而一朞保放。終乃安置。今於旣發之啓。反下停撤之敎。夫臺啓之發。旣循公共之輿論。則停連之間。豈是君上之干與者哉。上下相持。景色愁沮。不意聖明之世。有此過當之擧也。伏願亟奮剛德。廓揮乾斷。前後臺啓中諸賊。倂賜允兪。以爲答天譴之道焉。其七曰。右文治以祛浮華。夫文治者。有國所重。蓋所以黼黻皇猷。賁飾太平者也。粵自祖宗盛際。寔重文學之選。賜暇而讀書之。分月而課製焉。其宏規盛節。盡善而盡美矣。近來新進。或有詞華之未瞻。見識之未周。故我殿下深加聖慮。特遵舊制。而抄啓年少之名官。乃設講製之課試。大聖人作成之方。豈不休哉。第騈儷聲韻。有乖於眞知而實踐。風雲月露。無益於經世而安民。惟其講義論策。最關實地工夫。講義明通。則可見其義理之剖析。論策淹博。則足以驗抱負之力量。凡此數者之高出等輩。蔚有可觀者。則施賞而激勸之。其餘詞章之屬。勿賜魁第。以盡懋實之政焉。其八曰。勵廉恥以敦風敎。夫羞惡者。四端之一。廉恥之有關於人。大矣哉。古則上自士夫下至賤隷。莫不以廉恥爲重。身爲朝官。則擧懋廉潔之行。至于儒士。而不行鄙瑣之事。一心精白。四維恢張。禮讓之風大行。躁競之習絶無。而今也則世級日下。浮囂益甚。名係朝籍者。率多奴顔而婢膝。身赴科場者。擧皆鑽穴而攀梯。人或恬靜而自守。則目之以無用怪物。士若夤緣而幸占。則稱之以多能好漢。朝廷之上。苞苴大行。州郡之間。貪墨成風。甚至於出宰之人。執鞭而歸。則人皆嗤笑曰。夫夫也。至庸愚也。無才能也。古所謂不識人間有羞恥事者。正爲今世之準備語也。世道至此。寧欲無言。其所渝俗之挽回。專係銓地之激揚。難進易退之士。則拔擢而獎勸之。貪鄙無恥類。則擯斥而懲礪焉。則汚俗庶變。廉風大振。宜無掌銓衡之臣。俾盡敦風敎之責焉。其九曰。擇知擧以正士趨。我國取人。全以科目。無論大小科場。古則有飛篇之法。非但試各文遍章。亦足考書法楷草。其設法之意。至密至嚴。而間以無實而輟罷。許儒生自作而自書。察其能否。第其立落矣。近年以來。士習不古。人巧百出。早呈之風。出自躁競。一人之作。或二人分段而寫之。一編之構。或數人分節而製焉。及至榜出。此輩優占。故窮儒實才。旣無如此之勢矣。不得已不計工拙。草草了當。惟以成編早納爲主。無論京外。靡然成俗。爲考官者。欲得老實之才。則取早之外。無他道理。文格由是大壞。紛競以此日甚。世道之憂。庸有極乎。矯革之策。惟在晩取。故前秋大比。三五申令。使之盡意構呈。而儒士輩。全不聽信。忙急構置。及其呼呈之時。竝與二手三手而混同呈納。先後倒置。巧拙相蒙。遺珠之歎。無如昨年矣。爲今之計。莫如另擇主試之有藻鑑至公正者。稍寬考試之限。細閱早晩之券。稱錘優劣。第定取舍。而試以今番監會時言之。內而陞合初解。外而各道都會。一榜之內。半以上劃付一所。半以下許付二所者。明有年前定式。而或因擧子之顔私。或爲伴吏之囊橐。兩所之間。惟意去來。科制識此而不嚴。士習漸至於益淆。當初設法之意。果安在哉。臣謂嚴飭館所。各別詳査。該吏則繩以當律。舊法則因爲申明。可也。其十曰。用人才以責成效。夫治國之道。無過於用人。古者用人。其路甚廣。不問地閥之高下。惟才諝是用。今之用人。其路太狹。不計才藝之有無。惟地處是崇。淸官美職。盡歸於有門閥之人。殘邑敗局。太半爲屈賢能之窠。至於卿宰之授職則作天官。而今地部朝司寇而暮司馬。坐席未暖。便同逆旅。雖有周召之賢。管葛之才。其何能諳鍊職掌。成就實績也哉。昔我孝宗大王。深軫此弊。聖敎若曰。錢穀之任。尤不可數易。又曰。古則文官則尙文。武官則尙武。今則不然。文官之如武弁者。固已見輕。武弁之如書生者。方能見容。如此者。安能得力於戰陣間也。噫。今之武弁。卽不過儀狀娬媚。便捷伶俐而止。曷嘗有桓桓如虎。赳赳作城。曉達兵流。雄勇有稱者乎。至若守宰之數遞。尤爲今日之痼弊。一經迎送。民受其害。除非各別擇擬。則未準朔守令。切勿遷轉。而爲官而擇人。量材而授爵。恢殷王立無方之道。法漢家久其任之政。愼其掄選。毋循虛文。嚴其殿最。必核其實。惟殿下勉哉。其十一曰。立紀綱以正風俗。夫國之有紀綱。猶人之有元氣。紀綱不立。則萬事頹墮。元氣未固。則百骸懈弛。今日元氣之受病。一何至此之甚也。風俗日漓。規度未立。一日萬機。至尊獨勞於上。大恬小憙。群工怠隋於下。廟堂之上。憂國如家者。寂然無聞。臺閣之間。阿諛苟容者。靡然成風。月六賓對。作一文具。其所訏謨。不可曰備堂數人還差而已。文書數張覆啓而止。國計民憂。置諸芭籬之邊。許多卿宰。擧皆沁泄而退。以言乎風俗。則大而朝著之上。等級不明。小而閭井之間。名分甚紊。以賤凌貴。項輩相望。居下犯上。首尾交接。白晝街路之上。斥呼宰相之名。纖芥微細之事。凌辱士夫之家。犯分蔑義。罔有其極。至以都賈一事言之。前後禁令。不啻申嚴。而富商大賈。皆有勢力。故尙不撤罷。重貽民弊。甚至於氷丁都賈。國體損傷。憲臣嚴禁之請。果出便民之意。凡干都賈之類。嚴飭京兆及當部。使之一一革罷。亦令廟堂及各司淬勵絧維。振刷法紀。如有犯科者。則隨聞重繩。以敦風敎焉。其十二曰。節財用以恤經費。夫經費。有國所重。無財而有國者。臣未之聞也。猗我列聖。當國運豐亨之會。公私富足。有倉庾腐之積。而身儉約。不爲侈美之具。政懋樽節。初無無益之費。式至先朝。尤懋儉德。引接臣隣之際。常御陳垢之服。或有興作之時。輒軫節損之方。五十年太平之治。無出於儉約二字。則今日殿下之所可仰法者。其不在此乎。騎省二軍。自是經費之色。而十年前。魚鱗朔下木錢之數。不過爲七千七百零。而今則一朔所下。多至八千四百兩之數。以禁旅言之。則一年之春秋陵幸。服色新備之需。定給一次布木。而今則一年兩下。便作前例。騎曹如此。地部可知。各處營繕。俱係緊重。而一石之微。各有定價。一定之役。皆是雇立。紫監辨別之臣。幾乎奔走道路。不勝籌計。臣固知朔下之稍廣。軍需之加給。營繕之頻數。實出於萬不獲已。而歲入有限。朔費無漸。今朔而如此。來歲而如彼。則經用匱竭。幾何而不爲無財之國耶。伏願殿下。益加聖意。仰體祖宗之成憲。務盡節儉之大道。以爲裕財之本焉。其十三曰。禁奢侈以抑浮文。夫奢侈者。民國財用之所係。奢侈之不可不禁。有如是矣。近來儀文太過。儉約無聞。朝臣之資裝服食。務窮侈靡。一人之各項朝衣。殆至近千金之費。一床之珍羞竗饌。或入累十緡之多。轉相倣效。作一世套。文蔭如此而武弁尤甚。士夫若此而小民效尤。紋縀雖禁。而士族婦女之錦貝珠玉。厥費倍前。服色有等。而閭巷小民之衣服飮食。其制太濫。第宅宏麗。鞍馬輝煌。此豈眞家家殷富。人人贍足而然耶。誠以班行之間。服飾繿縷。則傍坐者將浼焉。燕集之際。肴核簡率。則爲主者深爲赧然。旁蹊曲逕。出債辨備。以供耳目之玩好。而及其出宰之後。爲宿債圖償之道。爲他日衣食之計。除非犯用公貨。則率多剝割軍民。其流之害。偏歸窮閭。如是而民安得不困。財安得不絀乎。臣竊覵我殿下崇儉之德。度越前古。祛華之方。靡不用極。而侍衛諸臣之常時服着。除非文錦。則純是綾羅。互爲高致。養成侈習。莫體節儉之聖德。乃反奢汰之至此。此而置之。則閭里服食之踰制過節。何以禁抑乎。伏願嚴立科條。自近習始。痛禁京外。俾革侈風焉。其十四曰。廣儲蓄以嚴分留。夫糴糶之政。關係至重。分留之法。令甲截嚴。一以爲國家緩急之備。一以爲農民種糧之資。則其不可耗縮也。明矣。不幸近來。累經凶荒。庫儲枵然。數年稍豐。幾盡捧入。而各邑加分。逐歲層加。監色逋欠。無邑不些。庫留之數。徒擁虛簿。試以嶺南言之。嶺底一二大州。穀簿最多處。自來欠縮。多至鉅萬。京外傳說。極其狼藉。粒粒辛苦之物。皆入於奸鄕猾吏。堂堂軍國之需。太半是一張虛文。蠧國害民。其不痛心。嶺南如此。他道可知。頻遣繡衣。雖有供億之弊。遍閱庫穀。實爲畏戢之道。臣謂備堂或御史各別抄擇。分遣諸路。反閱虛實。斷不可已矣。其十五曰。嚴考績以無癏曠。噫。生民休戚。係於守令之治否。此殿最之法所由設也。近來考績。多以顔私。腴地牧宰。未必皆爲善治。而輒置上考。殘邑守監。未必盡是不治。而非中則下。如此則尙安用褒貶爲哉。前後飭敎。非不諄複。而各道擧行。與前無異。請更加嚴飭。期有實效。而守宰者卽親民之官也。無論大小遠近。均在分憂之列。則鎭日坐衙。聽斷民訟。然後下情無至壅閼。簿牒無至稽滯。故守令有事上京。則監司枚報吏曹。使不得久曠官次者。法意何如。而近日則外邑守宰。或依法典受由。或因公幹上來者。累朔留連。許久癏廣。民受其害。不一而足。亦願另飭各道道臣。如有上京守令。則無論侍從與雄蔭名武。卽報銓曹。計其程途日字。使之趁期還官。專意民事焉。其十六曰。折宮房以申科禁。夫宮房折受。自有定制。啓下戶曹。然後方可收稅。而向時各宮。不遵成憲。不由地部。勒奪民物。稱以折受。其弊滋甚。遠近居民。殆不支堪。故曾因臺臣之建白。揭板於各道監營。則其科條之嚴。據此可知。而近來各宮。猶復如前。稱以某邑不納稅錢。多發宮奴。廣加伺候。或有某邑官吏之因公上京者。則押去拘囚。椎剝狼藉。故該邑吏屬不得已上來者。潛身匿形。惴惴畏約。此而不禁。則徒法而已。無或如前之意。另飭各宮房。俾申令甲。宜矣。其十七曰。抑武弁以防驕蹇。近來武弁。驕橫忒甚。營將遞來者。多率騶從。呼唱道路。資歷稍高者。凌轢文官。無少顧忌。而宣傳官別軍職。卽其尤甚之甚者耳。去冬景慕宮動駕時。侍從騎郞食代。出坐於騎省依幕。則有一宣傳。口銜長竹。偃臥不起。人言藉甚。至入罰直。文武異等。姑置勿論。忠厚相敬。其義安在。昨年一軍職之爲關西防禦者。及其歷辭也。或問何日辭朝。則以未及下直於幾死臺諫爲答云。蓋此輩。常侍近昵。叨被恩渥。則其所謹愼。當倍他人。而驕蹇放恣。一至於此。揆以朝體。寧不寒心。一宣傳如此。則其他可以知也。一軍職若彼。則其餘可以推矣。臣謂分付該廳。各捧現告。當該兩武弁。亟施罷削之典。亦宜另飭騎曹。嚴加董察。以爲懲畏之道焉。其十八曰。簽良丁以實軍額。夫兵者。所以衛國者也。無兵之國。曷嘗有之乎。古則必擇其年壯健勇者。塡補軍實。以爲緩急之需。故以之出戰。則無不摧堅而陷陣。以之守城。則率皆親上而死長。軍容整肅。士氣勇銳。莫不以一當百。則黃口之簽。初非可論。白骨之徵。何從而有。挽近以來。民心不古。詐僞百出。家計少爲富實。則投托於校院。儀貌稍出頭角。則入屬於軍校。陵軍免役。自有定式。而諉以保人。額外閑遊者。指不勝摟。校院守直。各有定額。而稱以老弱。無役遊食者。十居其九。百計圖免。無以塡額。故及其逃故之頉。其所代充之軍。如非鶉衣殘氓。則幾皆鵠面流丐。以此濱死之軍兵。猝當意外之勁敵。則殆同驅羊而格虎。敎螳而拒轍。何緩急之可恃乎。何戰守之足議乎。爲今之計。莫如另飭八路。各頃定額外。遊衣遊食者。一傡推刷。充定軍保也。其十九曰。修武備以責實政。國之大事。在戎陰雨之備。顧不重歟。粵自祖宗之克盡備禦之策。築鑿城池。修繕器械。將帥則得其人。戈甲則極其精。邊鄙無敬。常若有事之時。戎兵克詰。備講固國之謨。鎖鑰以壯。賴此無憂矣。今則昇平百年。武備全疎。以言乎將帥。則徒見服飾之鮮明。而射不穿札者。比比有之。以言乎器械。則率多鋩刃之鈍弊。而全不成樣者。在在皆然。無角之弓。猶可說也。不羽之箭。何處用之。修改一事。專在守宰。而各邑官力。太平淍殘。仰事俯育。亦患不贍。治兵繕甲。尙何可論。論今若諉之以如此。全無察飭之事。則是無武備也。無戰具也。脫有緩急。將安所恃乎。臣意則無論三年六年之窠。各邑牧倅。得滿瓜限。則使之一新軍器。而卽遣繡衣。一一點閱。著爲令式。申飭八路。則列邑戒備。可得鱗次精利。惟在聖心之裁處也。其二十曰。習操鍊以備陰雨。臣旣以簽丁修備之說。仰陳固圉之策。而軍丁之如是殘疲。武備之如是疎虞。專由於習操之不以時行。何者。習操之法。自有定式。具載於大典通編。除非大歉荒大疾疫之歲。則不得停止。蓋其詰戎之道。無過於習操故也。近年以來。饑饉荐至。兵民俱困。故不得已撤退。雖遇小豐之年。因循廢却。以至於軍額之有闕。而莫之能省。器械之甚弊。而無以頻閱。將不知兵。兵不習將。坐作進退之節。亦所昧然。則折衝禦侮之功。尙何可責乎。臣謂另飭各道兵水營。如非頉稟之歲。則依令甲組練。以爲軍兵團束之地。可也。臣有耿耿餘懷。敢又尾陳焉。臣於年前。待罪梁山。梁之爲邑。處嶺南水口之地。水災連年。民不奠居。邑前大坪。築數十里長偃。以防其患者。積有年所。而非土伊沙。水踰則潰。故臣別掘一浦。分爲二道。兩年之間。幸而無事。昨年大水。聞又壞決。此是沙築。無可奈何。而至於大渚柳島。則在於江海之間。平陸如盤。殆過四十餘里。土性甚饒。盡是一等之地。一邑田結。民戶强半在此。而癸卯巨浸。成一赤地。臣以築堤之意。論報巡營。則巡營狀請廟堂。廟堂劃給累萬口煙丁。完築六十里大堰。厥土靑黎。旣如灰石之固。兩年大雨。俱免橫潰之歎。歲再大熟。民賴以活。國結無耗縮之憂。黎元有安堵之樂。如非歲加修築。必將如前汎濫。故再昨年入臺之時。備陳加修之請。伏承稟處之批。此非創築之事。不煩他邑之軍。請以該面之民夫。歲加添修之工役。則別無難處之端。不過循例行會。而陳疏三載。尙未覆啓。前功可惜。雖不敢言。梁民抑鬱。寧有其旣。請令廟堂之臣。卽爲知委。俾無如前稽滯之弊。以慰遠民顒祝之望焉。答曰。省疏具悉。爾能虛旨進言。其目至於二十條。言多切實。極用嘉乃。其中今番監試會試時。陞庠公都會初試之分所弄奸事。令本館。看査草記。依所請施行。未準朔守令勿遷事。近來都政。雖非營下邑。每多循遷之弊。另加嚴飭。毋敢犯科。都賈事。民弊可勝言哉。亦依所請。令廟堂。嚴飭二軍色。用度事。比前濫用之。故令判堂。査考草記。期於釐正。嶺南數邑穀簿事。聞甚駭然。何必差道備堂御史然後査出。令廟堂。嚴飭道伯。使之俾卽據實狀聞。守令受由事。爾言甚是。依此定式。犯者隨現科罪。宮房事。眞有是也。焉在其揭定制之意。亦令廟堂。嚴飭內需司。知委諸宮房。毋敢更犯。當該宣傳官別軍職事。亦此駭然。不可不嚴處。以懲他驕蹇之習。傡依所請。律名卽令政院問名捧傳旨。戎裝事。令廟堂。指一稟處。習操事。依施。梁山掘浦事。亦令廟堂草記稟處。爾之辭職事。向聞回奏之言。初云坐於外。又云立於庭中。旋以爲監臺。則未得見之。果有伊日處分。聞爾言。事實太奕誤。當該宣傳官朴廣源爲先汰去。爾其勿辭。從速察職。